text: Rudebeck hyldes og mindes 
  11 maj 2016 kl. 05.34
  Efter nyheden om Tønder-borgmester Laurids Rudebecks pludselige død, er varme tanker, mindeord og sympati strømmet ind. 
  Laurids Rudebeck var en vellidt mand, og hans alt for tidlige død, som kun 56-årig, har berørt mange. Det vidner de mange tilkendegivelser på hans Facebook-profil om.
  Også på TV SYDs mail kommer der mindeord fra folk,  som kendte Laurids Rudebeck i den ene eller anden sammenhæng.
  Mette Bossen Linnet fra VU i Tønder skriver i et facebookopslag på Laurids Rudebecks profil:
  "Tusind tak for alt Laurids - du vil på det politiske og i den grad også på det personlige plan blive savnet. Det er du allerede. "
  Tina Nurby skriver - også på Facebook- "En god respekteret borgmester, snaksalig, venlig, altid positiv og imødekommende. Må du hvile i fred.  Du gjorde det godt!"
  Fra mere officielt hold er der kommet mails til TV SYD fra blandt andre Tønder Festival. I mailen skriver Bestyrelsesformanden for Tønder Festival Fond, Stig Bang-Mortensen på festivalens vegne:
  "Det er med sorg at Tønder Festival har modtaget meddelelsen om Borgmester Laurids Rudebeck´s alt for tidlige død. 
  Laurids Rudebeck vil altid blive husket af os som en støtte af festivalen og en afgørende faktor i genopretningen, da festivalen var i svær økonomisk krise for år tilbage. Vores tanker går til familien."
  Byrådsmedlem i Tønder Kommune, Søren Ebbesen Skov (SF) skriver i en mail til TV SYD:
  "Laurids var garant for samarbejde på tværs af partiskel. Det er desværre de færreste politikere, der behersker denne disciplin... Men Laurids gjorde det og jeg vil huske ham for det med glæde.
  Jeg vil sige Tak, tak til Laurids, tak fordi du var, som du var, det bliver en umådeligt svær og stor opgave at fylde din plads ud."
  På Rådhuset i Tønder står flaget på halvt, og borgere er begyndt at lægge blomster for at mindes Laurids Rudebeck og hans indsats for byen.
  "Så har drengene og jeg været forbi rådhuset med en blomst til ære for vores kære borgmester." Sådan skriver Johnny Nansen Nørgaard på Laurids Rudebecks facebookprofil.
  
  